Einelti , áreitni og / eða ofbeldi hjá ÍSOR ÍSOR vill skapa vinnuumhverfi þar sem starfsfólki líður vel . Einelti , kynbundin og kynferðisleg áreitni og hvers kyns annað ofbeldi ( hér eftir nefnt EKKO ) er ekki umborið á vinnustaðnum undir neinum kringumstæðum og eru allar ábendingar um slíkt teknar alvarlega . Í forvarnarstarfi er lögð áhersla á að skapa aðstæður og menningu sem eykur vellíðan starfsfólks og tryggir öryggi þeirra . ÍSOR hefur sett sér eftirfarandi viðmið um forvarnarstarf EKKO : • Greina og meta áhættuþætti í vinnuumhverfinu og hafa skriflega áætlun sem er kunnug starfsfólki um öryggi og heilbrigði á vinnustað sem byggir á áhættumati í samræmi við vinnuverndarlög nr. 46 / 1980 . • Endurskoða skilvirkni aðferða með reglulegu millibili og að loknu EKKO máli ef slíkt kemur upp . • Þjálfa stjórnendur í EKKO verkferlum og sálrænni skyndihjálp . Stjórnendur þurfa auk þess að sækja endurmenntun á tveggja til þriggja ára fresti . • Fræða starfsfólk um einkenni , afleiðingar og verkferla EKKO á tveggja ára fresti eða eftir þörfum ef EKKO mál kemur upp á starfsstöð . Hvað er EKKO ? ÍSOR styðst við skilgreiningar í reglugerð nr. 1009 / 2015 , 3.gr . um aðgerðir gegn einelti , kynferðislegri áreitni , kynbundinni áreitni og ofbeldi á vinnustöðum . Hvernig viðtakandi tekur móðgun eða ótilhlýðilega háttsemi til sín er grundvallaratriði í sambandi við einelti . Því skiptir ekki öllu hvort að baki býr hugsunarleysi eða ákveðinn vilji til að auðmýkja . Hver og einn verður sjálfur að meta hvaða framkomu hann umber , frá hverjum og segja frá sé honum misboðið . Lögð er áhersla á að athæfi þess sem framkvæmir er síendurtekið og varir í lengri tíma ef um einelti er að ræða . Kynbundin áreitni er hegðun sem tengist kyni þess sem fyrir henni verður , er í óþökk viðkomandi og hefur þann tilgang eða þau áhrif að misbjóða virðingu viðkomandi og skapa aðstæður sem eru ógnandi , fjandsamlegar , niðurlægjandi , auðmýkjandi eða móðgandi . Áreitnin getur verið líkamleg , orðbundin eða táknræn . Eitt tilvik getur talist kynbundin áreitni ef það er alvarlegt . Kynferðisleg áreitni er hvers kyns kynferðislega hegðun sem er í óþökk þess sem fyrir henni verður og hefur þann tilgang eða þau áhrif að misbjóða virðingu viðkomandi , einkum þegar hegðunin leiðir til ógnandi , fjandsamlegra , niðurlægjandi , auðmýkjandi eða móðgandi aðstæðna . Hegðunin getur verið orðbundin , táknræn og / eða líkamleg . Daður telst ekki vera kynferðisleg áreitni nema um ítrekaða og óvelkomna hegðun sé að ræða . Ofbeldi er hegðun sem getur leitt til líkamlegs eða sálræns skaða . Einnig er hér átt við hótun um ofbeldi , þvingun eða svipting frelsis viðkomandi . Kynferðislegt ofbeldi er brot gegn kynfrelsi einstaklings sem lýst eru refsiverð í XXII. kafla almennra hegningarlaga . Kynbundið ofbeldi er ofbeldi á grundvelli kyns sem leiðir til eða gæti leitt til líkamlegs , kynferðislegs eða sálræns skaða eða þjáninga þess sem fyrir því verður , einnig hótun um slíkt , þvingun eða handahófskennda sviptingu frelsis , bæði í einkalífi og á opinberum vettvangi .